# Obec Dolné Zelenice

# Stanovenie technických podmienok pripojenia nehnuteľnosti na verejný vodovod

**Všeobecné ustanovenia:**

Technické podmienky sú stanovené v zmysle zákona č.442/2002 Z.z. o verejných vodovodoch a verejných kanalizáciách v znení neskorších predpisov a zmien, zákona č.276/2001 Z.z. o regulácii v sieťových odvetviach a zákona č.364/2004 Z.z. o vodách a o zmene a doplnení niektorých zákonov a ostatných súvisiacich predpisov.

Vodovodná prípojka je úsek potrubia spájajúci rozvádzaciu vetvu verejnej vodovodnej siete s vnútorným vodovodom nehnuteľnosti alebo objektu okrem meradla ak je osadené.

Odberateľom vody je fyzická alebo právnická osoba, ktorá má uzatvorenú zmluvu o dodávke vody s vlastníkom verejného vodovodu a ktorá odoberá vodu z verejného vodovodu na účely konečnej spotreby alebo jej ďalšej dodávky konečnému spotrebiteľovi.

Obstarávateľ (môže byť len vlastník pripájanej nehnuteľnosti, výnimočne môže byť obstarávateľom aj iná fyzická alebo právnická osoba, ktorá má overené poverenie alebo mandátnu zmluvu oprávňujúcu zastupovať vlastníka nehnuteľnosti), si vyžiada u vlastníka a prevádzkovateľa vodovodu tlačivo **„Žiadosť o zriadenie vodovodnej prípojky“.**

Vlastníkom vodovodnej prípojky je osoba, ktorá zriadila prípojku na vlastné náklady, a to spôsobom určeným prevádzkovateľom verejného vodovodu. Ak je vlastník nehnuteľnosti vlastníkom vodovodnej prípojky, prechádza pri zmene vlastníctva nehnuteľnosti vlastníctvo vodovodnej prípojky na nového vlastníka nehnuteľnosti.

**Povinnosti vlastníka vodovodnej prípojky:**

* Odstrániť na vlastné náklady pripojenie vodovodnej prípojky na verejný vodovod spôsobom určeným prevádzkovateľom verejného vodovodu.
* Zabezpečiť, aby vodovodná prípojka bola vybudovaná tak, aby nemohlo dôjsť k znečisteniu pitnej vody vo verejnom vodovode a aby nemohlo dôjsť k zmiešaniu vody z iného zdroja s vodou vo verejnom vodovode.
* Zabezpečiť opravy a údržbu vodovodnej prípojky na vlastné náklady.

**Povinnosti odberateľa:**

* Dbať o to aby nedošlo k poškodeniu meradla, k jeho odstráneniu alebo inému neoprávnenému zásahu na meradle.
* Neodkladne odstrániť prekážky, ktoré znemožňujú odčítanie meradla, najmä vykonať opatrenia proti zaplaveniu priestoru, v ktorom je meradlo umiestnené.
* V nevyhnutnej miere umožniť vstup prevádzkovateľa alebo ním poverenej osoby na nehnuteľnosť pripojenú na verejný vodovod na účely zabezpečenia spoľahlivej funkcie verejného vodovodu, zistenia stavu meradla alebo jeho opravy, údržby alebo výmeny.
* Odberateľ nesmie bez súhlasu vlastníka verejného vodovodu využívať dodanú vodu z verejného vodovodu na iný ako zmluvne dohodnutý účel a ani odovzdávať vodu ďalšiemu odberateľovi.

**Technické podmienky:**

* Vodomerná šachta má byť umiestnená na vodovodnej prípojke max. 1 meter za hranicou pozemku. Odlišné situovanie vodomernej šachty, mimo hraníc napájanej nehnuteľnosti sa rieši individuálne, podľa konkrétnych podmienok a so súhlasom vlastníka verejného vodovodu.
* Vodomerná šachta musí spĺňať stavebnotechnické podmienky pevnosti s ohľadom na očakávané statické a dynamické zaťaženia. Konštrukcia a izolácia šachty musia zohľadniť miestne geografické a hydrogeologické podmienky a zabezpečiť ochranu vodomernej zostavy proti zamrznutiu.
* Vodomerná šachta môže byť vybetónovaná alebo vymurovaná na mieste, alebo vybudovaná z priemyselne zhotovených prefabrikátov.
* Minimálne rozmery vodomernej šachty sú: vnútorná šírka 900 mm, vnútorná dĺžka 1200 mm, svetlá pracovná výška 1500 mm, pri kruhovom tvare priemer 1200 mm. Minimálne rozmery vstupného otvoru do šachty sú 600 x 600 mm.
* Umiestnenie vodomernej zostavy v miestnosti suterénu sa využíva vtedy ak z priestorových dôvodov nie je možné vybudovať vodomernú šachtu.
* Miestnosť v suteréne má byť suchá a vetrateľná, situovaná max. 2 metre od prestupu múrom, ktorým prechádza prípojka. Potrubie prípojky musí byť voľné a viditeľné od prestupu múrom až po vodomernú zostavu. Pred vodomernou zostavou má ostať priestor potrebný pre manipuláciu s vodomerom.
* Vodovodná prípojka vrátane vodomernej zostavy sa vedie spravidla v priamej, čo najkratšej trase k nehnuteľnosti a pôdorysne kolmo na verejný vodovod.
* Vodovodná prípojka musí byť z jedného druhu materiálu a jednej menovitej svetlosti.
* Potrubie vodovodnej prípojky musí byť uložené v nezamŕzajúcej hĺbke, ak túto nie je možné dodržať, potrubie treba chrániť dostatočnou tepelnou izoláciou.
* Vodovodná prípojka nesmie byť prepojená s potrubím iného vodovodu, alebo vlastného zdroja vody.
* Ochranné pásmo vodovodnej prípojky t.j. pás územia v šírke 1,5 m od vonkajšieho pôdorysného okraja potrubia po oboch stranách potrubia musí byť prístupný pre prípadné opravy a nesmie sa zastavať.
* Na vodovodnej prípojke je umiestnené meradlo, ktoré je súčasťou vodomernej zostavy. Meradlo je príslušenstvom verejného vodovodu.
* Vodomerná zostava sa skladá z nasledujúcich častí: uzáver pred vodomerom, 2 x redukcia s napojením na vodomer, za vodomerom hlavný uzáver vnútorného vodovodu s vypúšťacím ventilom.
* Odberateľ je povinný chrániť meradlo pred poškodením (predovšetkým mrazom), pred neoprávneným zásahom do meradla a jeho odcudzením. V prípade poškodenia nesie odberateľ náklady spojené s jeho výmenou a náklady na škody spôsobené týmto poškodením.
* Montáž a demontáž meradla, ako aj zaistenie meradla proti neoprávnenej manipulácii vykonáva vlastník verejného vodovodu alebo ním poverená osoba.

**Vodné:**

* Za odber vody z verejného vodovodu platí odberateľ prevádzkovateľovi verejného vodovodu vodné.
* Právo na vodné vzniká vtokom vody do potrubia napojeného bezprostredne za meradlom.
* Vodné je platba za dodanú pitnú vodu. Tvorí ho súčin ceny za 1 m³ vyrobenej a dodanej pitnej vody verejným vodovodom a množstva odobratej vody.
* Cenu za 1 m³ stanovuje Obecné zastupiteľstvo v Dolných Zeleniciach s ohľadom na rozhodnutie Úradu pre reguláciu sieťových odvetví na príslušný kalendárny rok.

 **Neoprávnený ober vody z verejného vodovodu:**

* Odber bez uzatvorenej zmluvy o dodávke alebo v rozpore s takouto zmluvou.
* Odber pred meradlom alebo po odstránení meradla.
* Odber s použitím meradla, ktoré v dôsledku neoprávneného zásahu odber nezaznamenáva alebo zaznamenáva odber menší, ako je skutočný.
* Odber s použitím meradla, na ktorom bolo poškodené alebo odstránené zaistenie proti neoprávnenej manipulácii.
* Odber s použitím požiarneho obtoku na iné účely ako požiarne.
* Odber bez súhlasu prevádzkovateľa.

**Prerušenie alebo obmedzenie dodávky vody z verejného vodovodu:**

Prerušenie alebo obmedzenie dodávky vody ustanovuje zákon č.442/2002 o verejných vodovodoch a verejných kanalizáciách v znení neskorších predpisov a zmien §32 a to najmä:

* Z dôvodu mimoriadnej udalosti
* Pri poruche na verejnom vodovode a plánovaných opravách, údržbe a revíziách.
* Ak odberateľ neumožní prevádzkovateľovi prístup k meradlu alebo k vodovodnej prípojke.
* Ak sa zistilo neoprávnené pripojenie vodovodnej prípojky.
* Pri nezaplatení vodného po dobu dlhšiu ako 30 dní po dobe splatnosti.